## Odluka Ustavnog suda Republike Hrvatske broj: U-IIIA-4056/2008 od 10. prosinca 2008.

### NN 150/2008 (22.12.2008.), Odluka Ustavnog suda Republike Hrvatske broj: U-IIIA-4056/2008 od 10. prosinca 2008.

USTAVNI SUD REPUBLIKE HRVATSKE

4115

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Jasna Omejec i Nevenka Šernhorst, članovi Vijeća, u postupku koji je pokrenuo D. V. iz Z., na sjednici održanoj 10. prosinca 2008. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-423/08 (predmet Općinskog suda u Dugom Selu broj: Z-199/06) u najkraćem mogućem roku, ali ne duljem od tri (3) mjesecA, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) podnositelju D. V., B. M. 44, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 4.800,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj ustavne tužbe je na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) 23. rujna 2008. podnio ustavnu tužbu radi duljine zemljišnoknjižnog postupka koji se, u povodu revizije stranaka, vodi pred Vrhovnim sudom Republike Hrvatske broj: Rev-423/08.

ČINJENICE VAŽNE ZA USTAVNOSUDSKI POSTUPAK

2. Zemljišnoknjižni postupak (broj: Z-199/06) pokrenut je 31. siječnja 2006. pred Općinskim sudom u Dugom Selu, prijedlogom podnositelja kojim je podnio zahtjev za priznanje prava suvlasništva.

Prvostupanjski sud je 13. studenoga 2006. donio rješenje kojim je odbacio podnositeljev zahtjev kao nepodoban za odlučivanje. Pri tome je podnositelj upućen da odbacivanje zahtjeva ne sprječava podnošenje novoga urednog i potpunog prijedloga.

Povodom žalbe podnositelja, Županijski sud u Velikoj Gorici je 9. siječnja 2008. donio rješenje kojim je potvrdio prvostupanjsko rješenje i odbio podnositeljevu žalbu kao neosnovanu.

Protiv drugostupanjske odluke podnositelj je 4. veljače 2008. uložio reviziju koja je Vrhovnom sudu proslijeđena 15. travnja 2008.

U trenutku donošenja odluke Ustavnog suda, predmet se nalazio pred Vrhovnim sudom Republike Hrvatske na odlučivanju pod poslovnim brojem: Rev-423/08.

Ustavna tužba je osnovana.

3. Svoju odluku Ustavni sud obrazlaže sljedećim utvrđenjima:

3.1. DULJINA SUDSKOG POSTUPKA

Zemljišnoknjižni postupak pokrenut je 31. siječnja 2006. pred Općinskim sudom u Dugom Selu.

U trenutku podnošenja ustavne tužbe postupak se u povodu revizije podnositelja, podnesene protiv drugostupanjske odluke, vodio pred Vrhovnim sudom Republike Hrvatske, koji u trenutku donošenja odluke Ustavnog suda, o istima nije odlučio.

Slijedom navedenog, Ustavni sud utvrđuje da je postupak do trenutka donošenja odluke Ustavnog suda ukupno trajao dvije (2) godine, osam (10) mjeseci i deset (10) dana.

3.2. POSTUPANJE NADLEŽNOG SUDA

U pravno relevantnom razdoblju postupak se najprije vodio pred Općinskim sudom u Dugom Selu koji je rješenje kojim je odbacio podnositeljev prijedlog (zahtjev za priznanje prava vlasništva) kao nepodoban za odlučivanje, donio nakon devet (9) mjeseci.

Županijski sud u Velikoj Gorici, o žalbi podnositelja odlučio je nakon jedanaest (11) mjeseci.

Protiv drugostupanjske odluke podnositelj je 4. veljače 2008. podnio reviziju, te se predmet u trenutku odlučivanja Suda nalazio pred Vrhovnim sudom Republike Hrvatske.

3.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda da podnositelj, kao predlagatelj u zemljišnom postupku, nije doprinio ukupnoj duljini postupka.

3.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi ne radi o složenoj stvari.

OCJENA USTAVNOG SUDA

4. Ustavni sud utvrđuje da u konkretnom slučaju do donošenja odluke u ovom ustavnosudskom predmetu, postupak ukupno traje preko dvije (2) godine i deset (10) mjeseci, što ne odgovara suđenju u razumnom roku.

Naime, uzimajući u obzir vrstu postupka, zemljišnoknjižni postupak, koji je po svojoj prirodi nesporan i žuran, te koji u konkretnom slučaju nije složen, Ustavni sud utvrđuje da je podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

5. Sukladno odredbi članka 63. stavka 3. Ustavnog zakona, odlučeno je kao u točki III. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj, kao i manji doprinos podnositeljice duljini postupka.

6. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

7. Odluka o objavi (točka V. izreke) temelji se na odredbi članka 29. Ustavnog zakona.

Broj: U-IIIA-4056/2008
Zagreb, 10. prosinca 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 150/2008-4115